## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. december 15-i nyílt üléséről***

Önkormányzati rendelet: 22-25/2015.(XII.16.)

Határozat: 123-137/2015.(XII.16.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2015. december 15-i nyílt üléséről | | |
| *Jelen vannak:*  *Távol van:* | Bebes István, Szabó Ferenc, Bán Miklós, Geosics László, Ferencz Gyula, Tompa László, Czvitkovics Gyula Csák Tamás, dr. Hadnagy Ádám, Tóth Gábor, Auer Miklós képviselő-testületi tagok  Tóth Gábor képviselő-testületi tag  S | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Buti Tibor Közszolgálati Iroda vezetője  Horváth István Roma Nemzetiségi Önkormányzat képviselője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Javasolja az I. világháborús emlékmű felújítására vonatkozó pályázat önereje című előterjesztést felvenni 6. napirendi pontként. A pályázat megvalósításának és fizikai befejezésének a határideje 2016. március 31. Ez időpontig egyrészt szerződést kell kötni, másrészt – remélve az időjárás kegyességét – a munkát be is kell fejezni.

Szabó Ferenc alpolgármester javasolja Jutalom megítélése kapcsán döntéshozatal című szóbeli előterjesztést felvenni 18. napirendi pontként.

Bebes István polgármester kérdezi a képviselő-testületet, hogy felveszi-e az I. világháborús emlékmű felújítására vonatkozó pályázat önereje című előterjesztést napirendre.

*A Képviselő-testület az előterjesztés napirendre vételét 11 igen szavazattal támogatja.*

Bebes István polgármester kérdezi a képviselő-testületet, hogy felveszi-e a Jutalom megítélése kapcsán döntéshozatal című szóbeli előterjesztést napirendre.

*A Képviselő-testület az előterjesztés napirendre vételét 10 igen szavazattal, 1 tartózkodás mellett támogatja.*

Bebes István polgármester kéri, hogy a módosított napirendről szavazzon a Képviselő-testület.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

Előterjesztő: **Bebes** **István** polgármester

1. 2015. évi költségvetési rendelet módosítása

Előterjesztő: **Bebes István polgármester**

1. Piaci helypénzdíjak meghatározása 2016. évre

Előterjesztő: **Bebes István polgármester**

1. Körmend város Szabályozási tervének módosítása, a **Rábán aluli településrész belterületbe vonása** érdekében

Előterjesztő: **Bebes István polgármester**

1. Az M8 gyorsforgalmi autópálya Körmend-kelet- országhatár közötti szakasz állami beruházás kapcsán a településrendezési eszközök módosítása

Előterjesztő: **Bebes István** polgármester

1. I. világháborús emlékmű felújítására vonatkozó pályázat önereje

Előterjesztő: **Bebes István** polgármester

1. Autóbusszal végzett, menetrend szerinti helyi személyszállítás tárgyában a közszolgáltató kiválasztása

Előterjesztő: **Bebes István** polgármester

1. Orvosi ügyeleti ellátás átszervezése

Előterjesztő: **Bebes István** polgármester

1. Területrész vásárlása iránti kérelem

Előterjesztő: **Bebes István** polgármester

1. Beszámoló az alpolgármester munkájáról

Előterjesztő: **Szabó Ferenc** alpolgármester

1. Beszámoló a Bűnmegelőzési és Közbiztonsági Bizottság munkájáról

Előterjesztő: **Szabó Ferenc** alpolgármester

1. Beszámoló a 2015. évi adóztatási tevékenységről

Előterjesztő: **Dr. Stepics Anita** jegyző

1. Beszámoló a Pénzügyi és Közbeszerzési Bizottság 2015. évi tevékenységéről

Előterjesztő: **Bebes István** polgármester és **Faragó Gábor** bizottsági elnök

1. Beszámoló a Társadalmi és Ifjúsági Ügyek Bizottságára és a Polgármesterre átruházott hatáskörök gyakorlásáról

Előterjesztő: **Bebes István** polgármester és **Csák Tamás** bizottsági elnök

1. Beszámoló a lejárt határidejű határozatok végrehajtásáról /esedékes időszak: 2015. június-2015 november/

Előterjesztő: **Bebes István** polgármester

1. Körmend és Kistérsége Önkormányzati Társulás Társulási Tanácsában végzett tevékenységekről

Előterjesztő: **Bebes István** polgármester

1. Beszámoló a Körmend és Mikrotérsége Köznevelési Intézményfenntartó Társulás Társulási Tanácsában végzett tevékenységről

Előterjesztő: **Bebes István** polgármester

1. Jutalom megítélése kapcsán döntéshozatal

Előterjesztő: **Szabó Ferenc** alpolgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István elmondja, hogy november 27-én megbeszélést folytatott egy határon átnyúló Interreg pályázattal kapcsolatban Vasvár, Szentgotthárd, Őriszentpéter polgármesterével, amelynek témája: Innovatív megoldások a vásárlóerő megtartására, vállalkozói környezet megerősítése, város profilok a regionális fejlesztés hajtóerejeként volt, valamint részt vett a Gimnázium szalagavató ünnepségén. November 30-án tárgyalt a Forster Gyula Nemzeti Örökségvédelmi és Vagyongazdálkodási Központ elnökével a Batthyány Kastély további fejlesztési terveivel kapcsolatban. December 1-én megbeszélést folytatott a Kristilla Kft. képviselőivel aktualitások kapcsán. December 3-án Muraszombaton határon átnyúló Interreg pályázattal kapcsolatban tárgyalt, ennek témája az Innovatív megoldások a vásárlóerő megtartására, vállalkozói környezet megerősítése, város profilok a regionális fejlesztés hajtóerejeként volt. December 4-e és 6-a között részt vett a csehországi Roznovban rendezett testvérvárosi polgármesterek találkozóján, ahol tárgyalt a 2016. évi együttműködési keretprogramról is. December 7-én részt vett Őriszentpéteren a "City Cooperation" projekt folytatásaként Bad Radkersburg részéről érkezett INTERREG projekt magyar oldali egyeztetőjén. December 8-án a Vöröskereszt Nyugdíjas Klub karácsonyi ünnepségén vett rész, ahol a megjelenteket köszöntötte. December 9-én a Nyugat- dunántúli Regionális Hulladékgazdálkodási Önkormányzati Társulás hulladékgazdálkodási projektjének zárórendezvényén, valamint a Magyar Államkincstár Vas Megyei Igazgatóság, mint Irányító Hatóság által szervezett Terület- és Településfejlesztési Operatív Program felhívásainak közeljövőben történő megjelenésével kapcsolatos Információs Napon vett részt. December 10-én a Miniszterelnökség Kulturális Örökségvédelemért felelős helyettes államtitkárával a Kastély fejlesztési lehetőségeiről tárgyalt. December 11-én részt vett a KÖZOP-3.5.0-09-11 program keretében megvalósított „Hiányzó közlekedés biztonsági célú kerékpárút építés Körmenden, 8-as sz. főút mentén” c. pályázatok sajtó nyilvános záró-rendezvényén, egyeztetést folytatott a térség háziorvosaival az orvosi ügyelet ellátásáról, valamint részt vett a Körforgás Környezetvédelmi Egyesület „Karácsonyvárás a környezettudatosság jegyében” rendezvényén, ahol a megjelenteket köszöntötte. December 13-án részt vett a Római Katolikus Plébánia és a Körmendi Vegyeskar Egyesület Adventi kórusmuzsika című előadásán. December 15-én a projektcsoport ülésén vett részt, ahol az aktualitások megbeszélésére került sor.

A Képviselő-testület a polgármester két időszak közötti beszámolóját 10 igen szavazattal, 1 tartózkodás mellett elfogadja.

**2./ 2015. évi költségvetési rendelet módosítása**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztés nagyrészt a központi támogatások miatti pénzmozgások átvezetését tartalmazza, megjelentik a költségvetésben a Rábán alul városrész csatornázására kapott 109 millió forint, a Hősi emlékmű restaurálására kapott 1 millió forint, térfigyelő kamerák működtetésének kiadási előirányzata. Megjegyzi, hogy ezzel kapcsolatban a későbbiekben rendeletmódosításra lesz szükség.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**22/2015.(XII.16.) önkormányzati rendelet**

Körmend Város Önkormányzata 2015. évi költségvetéséről szóló 2/2015. (I.30.) önkormányzati rendelet módosításáról.

**3./ Piaci helypénzdíjak meghatározása 2016. évre**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt ülésen a piaci helypénzekről nem döntött a testület. Minimális emelést kér az előterjesztés, az ott lévő feltételek megteremtésére a város önerejéből került sor, további feladatok is vannak, melyek a város érdekét szolgálják.

Tompa László képviselő-testületi tag kérdezi, hogy a tervezett bázisszámokhoz képest a plusz 5 % mekkora bevétel növekedést hoz majd.

Némethné Simon Mária a pénzügyi iroda vezetője elmondja, hogy éves szinten 9-10 millió forint összegű bevételre lehet számítani a piaci helypénzekből, így ennek 5%-ával lehet majd számolni.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 9 igen, 2 nem szavazattal elfogadja, és a következő rendeletet alkotja:

**23/2015.( XII.16.) önkormányzati rendelet**

A piacokról és vásárokról szóló 4/2011. (II.09.) rendelet módosításáról

**4./ Körmend város Szabályozási tervének módosítása a Rábán aluli településrész belterületbe vonása érdekében**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a csatornázás csak akkor számolható el, ha az önkormányzat az érintett ingatlanokat belterületbe vonja. A folyamatot 2 hónappal ezelőtt elindították, kifogás nem érkezett, az állami főépítész engedélyt adott a testületnek a rendelet módosítására. Köszönti Rápli Pál főépítész urat, valamint Gergye Péter településtervezőt.

Tompa László képviselő-testületi tag elmondja, hogy Walter Norbert ottani lakos kérvényt nyújtott be a töltés megemelésre. Úgy gondolja, hogy a Rábán aluli résznek fontos a töltés megemelése. Kéri, hogy polgármester úr az államtitkár úr felé jelezze ezen kérelmet.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester elmondja, hogy erre a mederrendezési terv automatikusan igyekszik megfelelő lehetőséget biztosítani, a kérést így is képviselték, remélhetőleg a pályázati források is alá fogják azt majd támasztani. Szó van pályázati keretek között a töltés emelésére, ezzel kapcsolatos feladatokat is el kell végezni. Jelzi, hogy az utak kérdéskörét is rendezni kell, amely összefügg a töltéssel, a mederemeléssel.

Forró Szilvia a Városfejlesztési és Építéshatósági iroda vezetője elmondja, hogy egyeztetésre került sor a Vízügyi Igazgatóság szakembereivel, elkészült a nagyvizű mederkezelési terv, melyben Körmenden több beruházást terveznek. A Rába jobb partjának töltését, a régi és az új híd közötti részt meg kell emelni minimálisan fél méterrel, mivel az árvíz szint felemelkedett a számítások alapján 58 centivel.

Auer Miklós képviselő-testületi tag elmondja, hogy egy időben volt szó arról, hogy az uszadék fát megfogó szerkezetre lenne szükség, kérdezi, beleférne-e ez most a rendezésbe.

Bebes István polgármester elmondja, hogy a híd üzembe tartása az önkormányzat feladata, erről akkor kell beszélni, ha a végleges megoldása megvan, hiszen nagyon költségigényes kérdésről van szó.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendelet alkotja:

**24/2015.( XII.16.) önkormányzati rendelet**

Körmend Város Önkormányzata Képviselő-testületének a Körmend Város Helyi Építési Szabályzatáról és szabályozási Tervéről szóló 36/2003. (XII.1.) önkormányzati rendelet módosításáról.

**5./ Az M8 gyorsforgalmi autópálya Körmend-kelet-országhatár közötti szakasz állami beruházás kapcsán a településrendezési eszközök módosítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy újabb helyi építési szabályzat módosításáról van szó, amely a NIF Zrt. által megrendelt terveknek teremti meg az összhangját Körmend város helyi építési szabályzatával. Jelenleg az M8 út 2x1 sávos nyomvonal tervezése folyik, az év közbeni közös együttműködés – mely az egyik legnagyobb foglalkoztat, az Opel, valamint Szentgotthárd és Körmend városa között jött létre - igyekezett lobbizni a 2x2 sávos nyomvonal tervezés végett. Az első tervezés után elindul a 2x2 sávos tervezése is, a mostani döntés segítséget ad a NIF Zrt-nek az uniós projekt befejezéséhez, a következőkben pedig elindulhat a 2x2 sávos tervezés, a korábbi kérésekhez pedig most is ragaszkodnak - akár a kártalanítást illetően, akár az itt élők érdekeinek, a zajvédelemnek, a városrészek érdekeinek képviseletéről is legyen szó.

Csák Tamás képviselő-testületi tag elmondja, hogy a tervben sem Felsőberki, sem Horvátnádalja részen nem talál zajvédő falat.

Gergye Péter településtervező elmondja, hogy a szabályozási terv tartalmazza és a környezetvédelmi engedélybe is bele lett foglalva a zajvédő fal. 910 méter hosszú zajvédő fal kiépítését az út mindkét oldalára terveztek.

Bebes István polgármester elmondja, hogy a kiküldött rajz a mostani állapotot tükrözi, az a 2x1 sávos tervezést tartalmazza, a 2x2 sávos út esetében azt kérelmezték, hogy Felsőberki esetében, valamint az északi városrészek esetében zajvédő falak legyenek meg.

Tompa László képviselő-testületi tag sajnálja, hogy csak a 2x1 sávos tervezést lehet elindítani. Elmondja, hogy a térkép tartalmazza a 86-os számú főút egyfajta csomópontját, amivel kapcsolódik az M8-as elkerülőhöz. Ez a csomópont teljesen összeszűkíti a Szombathely felől érkező, Rédics irányába továbbhaladó gépjárműforgalmat, véleménye szerint balesetveszélyessé teszi a közlekedést.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és rendeleti javaslat elfogadását.

Bebes István polgármester elmondja, hogy jelen pillanatban egy 2x1 sávos tervezés folyik, mert Európai Uniós támogatás erre érkezett. Ennek a megtervezését le kell folytatni. Majd utána – ez ne legyen a testület gondja - a Magyar Állam biztosítja hozzá - pályázati vagy állami forrásból – azt a pénzt, amely szükséges ahhoz, hogy 2x2 sávos tervezés megvalósuljon. A 2x2 sávra fognak tervezni. Most az Európai Uniós projekt lezárás zajlik, azt be kell fejezni. Elmondja, hogy a környezetvédelmi hatóság a2x1, de a 2x2 sáv tekintetében is engedélyt adott, azaz a folyamat elindult.

Bebes István polgármester kéri a határozati és rendeleti javaslat elfogadását.

Körmend Város Önkormányzata Képviselő-testülete a határozati és rendeleti javaslatot 10 igen, 1 nem szavazattal elfogadja, és a következő rendeletet alkotja, illetve határozatot hozza:

**25/2015.( XII.16.) önkormányzati rendelet**

Körmend Város Helyi Építési Szabályzatáról, és a város szabályozási Tervéről szóló 36/2003. (XII.1.) önkormányzati rendelet módosításáról.

**123/2015.(XII.15.) önkormányzati határozat**

Körmend Város Önkormányzata Képviselő-testülete a 256/2001.(XI.29.) sz. határozattal elfogadott településszerkezeti tervét az épített környezet alakításáról és védelméről szóló az 1997. évi LXXVIII. törvény 8.§ és 10. §-a előírásainak megfelelően, az alábbiak szerint módosítja:

*1****. Területhasználati változások***

**Közlekedési terület kijelölés:**

**A M8-as gyorsforgalmi út város közigazgatási területét érintő szakasza részére:**

1. Új közlekedési terület kerül kijelölésre az M8 gyorsforgalmi út mentén a falusias lakóterületből a 2806-2811 hrsz, a 2815-2822 hrsz, a 2827 hrsz és a 2828/1-5 hrsz-ú ingatlanok vonatkozásában 2,3 ha nagyságban.
2. Új közlekedési terület kerül kijelölésre az M8 gyorsforgalmi út vízgazdálkodási területből a Nádaljai övárok, a Csencsi-patak, a Felső-Berki-patak, a Szemcse-Megyefő árok mentén, illetve a meglévő és a település felszíni vízelvezetését biztosító árkok csatornák mentén azok működőképességének biztosítása és a vizek elöntés mentes levezetésével együtt.
3. Új közlekedési terület kerül kijelölésre az M8 gyorsforgalmi út és csatlakozó úthálózat fejlesztés, csomópontok, feltáró utak kialakítása érdekében mezőgazdasági területen a tervlapon jelölt nyomvonal mentén.
4. Új közlekedési terület kerül kijelölésre az M8 gyorsforgalmi út és csatlakozó úthálózat fejlesztés, csomópontok, feltáró utak kialakítása érdekében gazdasági és véderdő területen a tervlapon jelölt nyomvonal mentén.
5. Új közlekedési és közműterület kerül kialakításra falusias lakóterületből a 2812 hrsz keleti felén meglévő szennyvízátemelő műtárgy áthelyezése és helybiztosítása érdekében.
6. Új közlekedési terület kerül kijelölésre az alábbi csomópontok és műtárgyak helybiztosítása érdekében közlekedési, általános mezőgazdasági, erdő, vízgazdálkodási területek érintésével az alábbi helyeken:

| **Műtárgy szelvénye** | **Műtárgy jellege és keresztezett létesítmény** |
| --- | --- |
| Körmend-kelet  161+700 | Körforgalmú végcsomópont |
| 86 sz. főút korrekciója  52+696 | Felüljáró a 86. sz. főút korrekciója, 52+696 km szelvényben a Szemcse-Megyefői árok felett (Körmend-keleti csomópont) |
| 162+040 | Felüljáró a Szombathely-Szentgotthárd vasútvonal felett |
| 162+341 | Felüljáró a Szemcse-Megyefői árok és vadátjáró felett |
| 163+157 | Felüljáró a 8722. j. út felett |
| 164+272 | Felüljáró a Felsőberki-patak felett |
| 165+730 | Aluljáró a 8707 j. út alatt  (Körmend-nyugati csomópont) |
| 167+164 | Aluljáró a 8708 j. út alatt |
| 167+768 | Felüljáró burkolt út felett  (Vasút u.) |
| 168+280 | Felüljáró Csencsi-patak és vadátjáró felett, 294 m-es híd |

**Zöldterület**

1. falusias lakóterületből zöldterület kerül kijelölésre a 2809; 2810; 2811; 2812; 2813; 2814; 2815; 2816 hrsz ingatlanok északi, közlekedési terület céljára igénybe nem vett telekhányadán a szerkezeti terv szerint 7000 m2 nagyságban.

**Nyomvonalas infrastruktúra kijelölése**

Az M8-as gyorsforgalmi út építése során szükségessé váló közmű nyomvonal kiváltásokat, áthelyezéseket és védőcsőbe való vezetéseket el kell végezni.

**A terület-felhasználást korlátozó tényezők:**

* Körmendi vízbázis hidrogeológiai védőidomának területe
* ismert és nyilvántartásba vett régészeti lelőhelyek
* természetvédelmi területek külön jogszabály szerint
* külön jogszabályban rögzített út, vasút, közmű védőterületek és védősávok.

***2. A településszerkezeti terv jóváhagyandó munkarésze a TSZ/M-2015 módosított településszerkezeti tervlap és leírása, amit a Képviselő-testület jelen döntésével jóváhagy.***

A Képviselő-testület felkéri a városi főépítészt, hogy gondoskodjon a fenti módosítások településszerkezeti terven történő átvezetéséről.

Felelős: Bebes István polgármester, dr. Stepics Anita jegyző

Végrehajtásért felelős: Rápli Pál városi főépítész

Határidő: 2015. december 31.

**6./ I. világháborús emlékmű felújítására vonatkozó pályázat önereje**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Megköszöni a pályázat előkészítését. Elmondja, hogy vissza kell jelezni, hogy elfogadják-e az 1 millió forintot, a szerződéseket ebben az évben meg kell kötni, a végrehajtást 2016. március 16-ig meg kell tenni, ezért van szükség a döntésre még ebben az évben.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**124/2015.( XII.15.) önkormányzati határozat**

Körmend Város Önkormányzat Képviselő-testülete

1. a Közép - és Kelet- európai Történelem és Társadalom Kutatásáért Közalapítvány XX. Század Intézete által meghirdetett *Az első világháború történelmi emlékeit őrző emlékművek rendbetételére, renoválására, helyreállítására* pályázati felhívásra benyújtott pályázat keretében elnyert 1.000 e Ft támogatáshoz 2.175 e Ft önerőt biztosít, melynek fedezetét a 2016. évi költségvetésben szerepelteti.

Felelős: Bebes István, polgármester

Határidő: azonnal

**7./ Autóbusszal végzett menetrend szerinti személyszállítás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy közbeszerzés keretében került sor a közszolgáltató kiválasztására. Egy vállalkozó, a jelenleg is szolgáltató ÉNYKK Zrt. nyújtott be ajánlatot, más ajánlat nem érkezett. A társaság – korábban Vasi Volán – ugyanúgy folytatná a munkát. Mivel a tevékenység veszteséges, a város ezt ellentételezi a szolgáltatónak, 320 Ft/km-re történt az ajánlattétel.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**125/2015.( XII.15.) önkormányzati határozat**

1. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárást eredményesnek nyilvánítja.
2. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárás során, a Bírálóbizottság javaslatára érvényesnek nyilvánítja az egyetlen ajánlatot tevő ÉNYKK Északnyugat-Magyarországi Közlekedési Központ  Zrt. /9700 Szombathely, Körmendi út 92. / ajánlatát.
3. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárás során, a Bírálóbizottság javaslatára az eljárás nyertes ajánlattevőjeként hirdeti ki az egyetlen ajánlatot tevő ÉNYKK Északnyugat-Magyarországi Közlekedési Központ  Zrt. -t /9700 Szombathely, Körmendi út 92. /
4. A Képviselő-testület felhatalmazza a polgármestert, hogy a nyertes ajánlattevővel a közbeszerzési dokumentáció szerinti szerződést 2016. január 1-2020. december 31. közötti időtartamra megkösse.

Felelős: szerződéskötésért jegyző

Határidő: 2015. december 23. szerződéskötésre

**8./ Orvosi ügyeleti feladatok átszervezése**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az orvosok korábban megkeresték az önkormányzatot azzal, hogy az ügyeletért egy megfelelő ellentételezést szeretnének kapni. Akkor a kistérségi ülésen, a 32 település elfogadta a javaslatot, miszerint 56 Ft/hó/lakosságszámról 68 Ft/hó/lakossági hozzájárulást fizessenek. Majd hónapokig nem történt semmit, az ellátás veszélyeztetett volt. Az OMSZ úgy döntött, hogy ad az orvosoknak egy kisebb emelést, viszont azt kérik, hogy az önkormányzat 75 Ft/hó/lakos összeggel járuljon hozzá a feladat-ellátáshoz.

Azt a megoldást próbálják választani, hogy az ügyeleti szolgálat működését, üzemeltetését a város lássa el. A Szociális Szolgáltató és Információs központ keretein belül szeretnék megoldani a feladatot. A helyszín marad. Műszaki gondokat is meg kell oldani. Helyi szervezéssel megoldható a feladat, az orvosok tájékoztatva lettek, a szervezés elindult.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. A tárgyi eszközök elavultságára, hiányára a bizottsági ülésen felvetődött, hogy meg kell keresni a Körmendi Kórházért Közalapítványt, hogy támogassák a kisebb eszközök beszerzését.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tompa László képviselő-testületi tag elmondja, hogy ideiglenes megoldásként tudja elfogadni a javaslatot. Készül az új kórház, így reménye szerint egy modern épületben, jövőképet mutatva tovább tudnak lépni.

Bebes István polgármester elmondja, hogy nem ideiglenes megoldásnak szánják azt amit leírtak. A kórház állami üzemeltetésben van, nem saját tulajdonú, így ugyanolyan nehézségeik lennének. Jelen pillanatban nem népszerű az ügyelet, ennek kockáztatása nem lenne jó senkinek, főként az itt élő embereknek nem.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**126/2015.( XII.15.) önkormányzati határozat**

1. Körmend város Önkormányzata Képviselő-testülete úgy dönt, hogy az orvosi ügyeleti ellátásnak, mint az önkormányzatok részére kötelezően előírt feladatellátás megvalósítására az Országos Mentőszolgálattal kötött szerződést felmondja, a felmondás kiközlésére felhatalmazza a polgármestert.
2. Körmend város Önkormányzata Képviselő-testülete úgy dönt, hogy az orvosi ügyeleti ellátást az 1.) pontban közölt felmondásra vonatkozó felmondási idő elteltével a Körmend és Kistérsége Önkormányzati Társulás feladatellátásába adva, a Társulás által fenntartott Szociális Szolgáltató és Információs Központon keresztül kívánja megvalósítani. Az Önkormányzat ezért kezdeményezi a társulási megállapodás módosítását a Társulási Tanács előtt, egyúttal felkéri a jegyzőt, hogy a feladatellátás módjának változásából adódóan a szükséges előkészítő munkálatokat tegye meg.

Felelős: jegyző előkészítésért

Határidő: azonnal

**9./ Területrész vásárlása iránti kérelem**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az AH Universal Bau Kft-től érkezett egy kisebb földrészlet vételére megkeresés. A szóban lévő terület üres, semmilyen funkcióra nem alkalmas. A cég saját ingatlanát érintően tudná azt hasznosítani, kéri az önkormányzat hozzájárulását. Az értékbecslés megtörtént, az eladási ár ennek megfelelően került a határozati javaslatban feltüntetésre.

Tompa László képviselő-testületi tag elmondja, hogy kiszámolva az átlagárat nettó 1707 Ft/nm, jobban örült volna, ha az Ipari Parkban fejleszt tovább a befektető, de ott magasabbak az árak.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását, javasolja, hogy az ügylettel felmerülő összes költséget a vevő vállalja. Véleménye szerint nem építkezni akar a vállalkozó, mivel ott van egy ipari vágány, véleménye szerint a környezetét akarja csak kulturáltabbá tenni.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**127/2015.( XII.15.) önkormányzati határozat**

Körmend város Önkormányzata Képviselő-testülete úgy dönt, hogy az A.H. Universal Bau Kft. kérelmére értékesíti a tulajdonát képező, körmendi 1536/14 hrsz-ú, 287 m2 kiterjedésű, beépítetlen telek megjelölésű ingatlant az A .H. Universal Bau Kft. részére. Az ingatlan vételárát a Képviselő-testület a beszerzett értékbecsléssel egyezően, 490.000 Ft. összegben állapítja meg. A vételárat a vevő egyösszegben, a szerződéskötéstől számított 30 napon belül köteles megfizetni az Önkormányzatnak. A vevő viseli továbbá az ingatlan kialakításával kapcsolatos költségeket (telekalakítás), valamint a szakértői értékbecslés díját is.

Felelős: jegyző szerződéskötéséért

Határidő: 2015. december 31. szerződéskötésre

.

**10./ Beszámoló az alpolgármester munkájáról**

Előterjesztő: **Szabó Ferenc** alpolgármester

*(Az előterjesztés írásos anyaga a jegyzőkönyvhöz mellékelve.)*

Szabó Ferenc alpolgármester ismerteti a napirendhez kapcsolódó írásbeli előterjesztést. Elmondja, hogy a Járási Hivatal vezető asszonyával és a KLIK vezető asszonyával is szoros kapcsolatot sikerült kialakítani, szinte napi szintű a kapcsolat, így megkönnyíti a munkát. A Kölcsey iskola iskolai tanácsában részt vesz, a vezetőkkel folyamatos a kapcsolat, a saját iskolájában és a Kölcsey iskolában is rálátása van a dolgokra. A körmendi Napok – a város meghatározó rendezvénye – szervezésében is részt vett. A Bűnmegelőzési bizottsággal is segítséget tudnak adni egymásnak, minden területről van érintett, a jogszabályok változását folyamatosan figyelemmel kísérik és alkalmazzák. A sok rendezvény – csaknem 170 – amin részt vett, módot ad arra, hogy a civil szervezetekkel kapcsolatot tartson, a rendezvény előtt és után az egyesületek problémáját meg tudják beszélni.

Auer Miklós képviselő-testületi tag kérdezi, hogy a valódi funkcióit, az alpolgármesteri funkcióját sikerült-e betölteni, mert nem látja azt a beszámolóban.

Szabó Ferenc alpolgármester elmondja, hogy az önkormányzat döntése alapján a polgármester szabadsági rendjében a helyettesítést ellátta, ez az írásba nem került bele, ígéri, hogy jövőre ezt is le fogja írni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**128/2015.( XII.15.) önkormányzati határozat**

Körmend város Önkormányzata Képviselő-testülete az alpolgármester munkájáról szóló beszámolót elfogadja.

**11./ Beszámoló a Bűnmegelőzési és Közbiztonsági Bizottság munkájáról**

Előterjesztő: **Szabó Ferenc** alpolgármester

*(Az előterjesztés írásos anyaga a jegyzőkönyvhöz mellékelve.)*

Szabó Ferenc alpolgármester ismerteti a napirendhez kapcsolódó írásbeli előterjesztést. Elmondja, hogy bűnmegelőzési fórum úgy tölti be a városban a funkcióját, hogy előadásokat tartanak, mely rendezvények nyitottak, kérdéseket lehet feltenni. Fontosnak tartják, és megköszönik a helyi sajtónak, a Vas Népének, a helyi tévének, hogy közvetítenek a médiának, így felhívják a figyelmet a problémákra, betörési trükkökre, fűtéssel kapcsolatos problémákra, így a lakosok fel tudnak rá készülni. A kamerarendszerrel kapcsolatban megjegyzi, hogy szükségesnek tartják a rendszer biztonságos működését, és ezért az önkormányzatnak ebben szerepet kell vállalnia, az idei évben kicsit nagyobb ez a szerep. Az átutazók, a diákok Rázsó iskola épülete előtti dohányzását látták, az intézményvezető asszony intézkedett, délelőtt nem lehet kimenni, a délelőtti 8-as melletti dohányzás megszűnt.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**129/2015.( XII.15.) önkormányzati határozat**

Körmend Város Önkormányzata Képviselő-testülete a Bűnmegelőzési és Közbiztonsági Bizottság munkájáról készült beszámolót elfogadja.

Felelős: Bebes István polgármester

Határidő: azonnal

**12./ Beszámoló a 2015. évi adóztatási tevékenységről**

Előterjesztő: **dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. Elmondja, hogy a helyi iparűzési adó 485 millió forintnál tart, Körmend város költségvetését ez befolyásolja, a 2. félévi előleg és feltöltések után a tervezettnek megfelelően fog alakulni várhatóan az adóbevétel.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**130/2015.( XII.15.) önkormányzati határozat**

Körmend város Önkormányzata Képviselő-testülete a 2015. évi adóztatásról készült jegyzői beszámolót elfogadja.

**13./ Beszámoló a Pénzügyi és Közbeszerzési Bizottság 2015. évi tevékenységéről**

Előterjesztő: **Bebes István** polgármester és **Faragó Gábor** bizottsági elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**131/2015.( XII.15.) önkormányzati határozat**

1. Körmend város Önkormányzata Képviselő-testülete a Pénzügyi és Közbeszerzési Bizottság 2015. évi tevékenységéről szóló beszámolót elfogadja.
2. Körmend város Önkormányzata Képviselő-testülete névváltozásra tekintettel a Bírálóbizottság összetételét az alábbiak szerint állapítja meg:

A Bírálóbizottság tagjai:

Elnöke: Dr. Stepics Anita jegyző

Tagjai: Stojcsics Helga köztisztviselő

Forró Szilvia köztisztviselő

**14./ Beszámoló a Társadalmi és Ifjúsági Ügyek Bizottságára és a Polgármesterre átruházott hatáskörök gyakorlásáról**

Előterjesztő: **Bebes István** polgármester és **Csák Tamás** bizottsági elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Tompa László képviselő-testületi tag elmondja, hogy úgy tudja, hogy a testület támogatta az Ifjúsági Kerekasztal létrehozását és annak a pontját az előterjesztésben nem találja, pedig a Társadalmi és Ifjúsági Ügyek Bizottságához rakták ezt a feladatkört, melyhez forrást – ha jól emlékszik 2 millió forintot – is tettek.

Bebes István polgármester elmondja, hogy ő 500.000 Ft-ra emlékszik, és a kerekasztal még csak most alakult meg.

Csák Tamás bizottsági elnök elmondja, hogy a bizottsági elnök hatásköre az, hogy részt vehet a kerekasztal ülésén, és valóban 500.000. Ft támogatásról volt szó.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**132/2015.( XII.15.) önkormányzati határozat**

Körmend Város Önkormányzata Képviselő-testülete a Polgármesterre és a Társadalmi és Ifjúsági Ügyek Bizottságára átruházott hatáskörök gyakorlásáról szóló beszámolót elfogadja.

**15./ Beszámoló a lejárt határidejű határozatok végrehajtásáról /esedékes időszak: 2015. június-2015. november/**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal elfogadja, és a következő határozatot hozza:

**133/2015.( XII.15.) önkormányzati határozat**

Körmend város Önkormányzata Képviselő-testülete a 2015. június-2015. november között született lejárt határidejű határozatok végrehajtásáról szóló beszámolót elfogadja.

**16./ Beszámoló a Körmend és Kistérsége Önkormányzati Társulásban végzett tevékenységről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**134/2015.( XII.15.) önkormányzati határozat**

Körmend város Önkormányzata Képviselő-testülete Bebes István polgármesternek a Körmend és Kistérsége Önkormányzati Társulás Társulási Tanácsában végzett tevékenységéről szóló beszámolót elfogadja.

**17./ Beszámoló a Körmend és Mikrotérsége Köznevelési Intézményfenntartó Társulásban végzett tevékenységről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**135/2015.( XII.15.) önkormányzati határozat**

Körmend város Önkormányzata Képviselő-testülete Bebes István polgármesternek a Körmend és Mikrotérsége Köznevelési Intézményfenntartó Társulás Társulási Tanácsában végzett tevékenységéről szóló beszámolót elfogadja.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Ferencz Gyula és Bán Miklós képviselő-testületi tagok az interpellációra kapott választ elfogadják. Auer Miklós képviselő-testületi tag a 2. kérdésre kapott választ úgy fogadja el, hogy azt a következő év első ülésén újra napirendre veszik. Tompa László képviselő-testületi tag kéri, hogy a következő évi költségvetésbe tervezzék bele a MOL kútnál a közlekedési lámpák kiépítését, mely véleménye maximum 50 millió forint lenne, jelzi továbbá, hogy a Bástya utca és Zrínyi Miklós utca kereszteződésénél nem ég a lámpa, kéri, hogy a következő év első ülésén vegyék újra napirendre, így az interpellációra kapott választ elfogadja.

Bebes István elmondja, hogy a 8-as közút kezelőhöz küldtek egy levelet Tompa László képviselő úr által az előző ülésen tett interpelláció alapján. Erre kaptak választ a Magyar Közút Nonprofit Zrt-től, melyben az alábbi tájékoztatást adja a Közút Körmendnek:

„ A csomópontban az elmúlt öt évben bekövetkezett személyi sérüléses baleseteit, adatait áttekintve megállapítható, hogy a kereszteződés nem tartozik a veszélyes csomópontok közé.

A balesetek száma nem halmozódik, a csomópont baleseti adatai viszonylag kedvezőek, a főútra történő kikanyarodás, a Somogyi Béla út keresztezése gyalogosan megfelelő körültekintés esetén biztonságos.

A 8-as számú főút forgalma ezen a szakaszon átlagosnak tekinthető, 8191 jármú/nap, amely érték a négy forgalmi sáv kapacitásának kb. 14 %-a.

A Somogyi Béla út forgalma az átlagos lakóutca forgalmának felel meg.

Az előzőek miatt a Társaság nem tartja indokolnak, ezért nem tervezi a csomópontban jelzőlámpás forgalomirányítás bevezetését.

Műszaki akadálya az esetleges jelzőlámpa telepítésnek nincs.

A telepítés hozzávetőleges költsége 25 MFt+Áfa, amihez még a közvilágítás szabványosításának költsége is hozzátartozik.”

**Interpellációk:**

Tompa László képviselő-testületi tag megköszöni a képviselő-testület munkáját és békés, boldog karácsonyi ünnepeket kíván a testületnek és a televízió nézőinek.

Ferencz Gyula képviselő-testületi tag elmondja, hogy a Rákóczi utca 19. előtti fedlap nagyon balesetveszélyes, kéri, hogy értesítsék a tulajdonos Matáv-ot.

Dr. Hadnagy Ádám képviselő-testületi tag kéri, hogy csikktartókat helyezzenek ki a szemetestárolókra a Munkácsy- Dózsa György utcánál lévő, 2. kórházi bejárathoz, mivel sok a csíkelszórás. A Hunyadi utcában is szükség lenne a szemetes elhelyezésére, mivel az árokba szórják a szemetet. Mindenkinek kellemes ünnepeket kíván.

Szabó Ferenc képviselő-testületi tag elmondja, hogy a Deák utca 2-6 között, a szerviz úton van egy nagy lyuk, amely balesetveszélyes, kéri, hogy aszfaltozzák le. Több megkeresést kapott, nagyon sok helyen nem égnek a lámpák, például az önkormányzat mögötti óvodánál, a vasútnál, kéri, hogy műszaki ember mérje fel ezeket.

Bebes István polgármester elmondja, hogy számos feladat várja a sorát a város műszaki fejlesztését illetően, azt gondolja, hogy mindig arról beszélnek, folyamatosan haladnak egy meghatározott elképzelési sorrend mentén, ezek közé tartozik a világítás korszerűsítése is. Döntést kell majd hozni arról, hogy saját erőből megoldható-e a korszerűsítés, megoldást kell találni, a vélemények eltérőek. Véleménye szerint szakaszosan kell önerőből megoldani a közvilágítás korszerűsítését, így a megtakarítások is az önkormányzatot illetik majd meg.

*Bebes István polgármester elmondja, hogy a következő előterjesztéssel nem ért egyet, így az üléstermet elhagyja.*

**19./ Jutalom megítélése kapcsán döntéshozatal**

Előterjesztő: **Szabó Ferenc** alpolgármester

*(Előterjesztés: szóban)*

Szabó Ferenc alpolgármester ismerteti a napirendhez kapcsolódó előterjesztést. Elmondja, hogy a csatornázásra, a távhő rendszer felújítására, a kastély kiemelt projektté minősítésére, a sportcsarnok, a kerékpárút felújítására, intézmények energetikai felújítására, Rábán alul utca csatornázására a polgármester összesen 3 milliárd forint összeget hozott a városnak. Javasolja, hogy ismerjék el a polgármester munkáját, hiszen itt plusz tevékenységről is szó van, politikai gyakorlatából adódó munkát is tud végezni a polgármester a minisztériumok felé, és azt végzi is - eredményesen. A törvények lehetőséget biztosítanak arra, hogy 6 havi illetményt szavazzanak meg jutalomként, ő 3 havi jutalom megítélését javasolja. Ennek fedezete rendelkezésre áll.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Szabó Ferenc alpolgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 8 igen, 1 nem szavazattal, 1 tartózkodás mellett elfogadja, és a következő határozatot hozza:

**136/2015.( XII.15.) önkormányzati határozat**

Körmend város Önkormányzata Képviselő-testülete Bebes István Polgármester részére a Polgármester 2014. és 2015. évben végzett munkájának elismeréseként – különösen a sikeres pályázatok érdekében kifejtett erőfeszítéséért- három havi illetményének megfelelő összegű (1.570.500 Ft.) jutalmat állapít meg.

*Bebes István polgármester visszatér az ülésterembe.*

További kérdés, vélemény nem hangzik el. Bebes István polgármester megköszöni a képviselő-testület, valamint az előkészítő munkát végző hivatali dolgozóknak az egész évi munkáját, komoly eredményeket tudtak elérni. Egész évben megfeszített munkát végzett mindenki. Köszöni a városlakók bizalmát, türelmét, segítségét. Körmend példát mutat az országnak, az itt élők segítséget nyújtanak az önkormányzatnak. Békés, boldog ünnepeket, és boldog új kíván mindenkinek, és a Képviselő-testület ülését 15 óra 20 perckor bezárja.

K. m. f.

Bebes István dr. Stepics Anita

polgármester jegyző